

REPUBLIKA HRVATSKA

SPLITSKO-DALMATINSKA ŽUPANIJA

**GRAD SPLIT**

Upravni odjel za socijalnu skrb i zdravstvenu zaštitu

KLASA: 500-01/15-01/00110

URBROJ: 2181/01-07-00/01-

Split, 25. svibnja 2016.

**OSNOVNA ŠKOLA**

- prema dostavnoj listi -

Predmet: Pomoć za školskih udžbenika kupnju (novčani bon)

Besplatne marende učenika u osnovnim školama

Sufinanciranje prehrane učenika u cjelodnevnom boravku

- naputak, d o s t a v l j a s e

Gradsko vijeće Grada Splita na svojoj 33. sjednici održanoj 17. i 18. svibnja 2016. godine donijelo je novu Odluku o socijalnoj skrbi. Najvažnija **sadržajna promjena Odluke** koja se odnosi na vaše učenike iz socijalno ugroženih obitelji je promjena iznosa novčanih bonova za kupnju školskih udžbenika. Za novu školsku godinu novčani bonovi za učenike od I do IV razreda iznosit će 600,00 kuna, a od V do VIII razreda 700,00 kuna. Svi uvjeti za ostvarivanje prava na novčane bonove, na besplatne marende i sufinanciranje prehrane su ostali isti uz jednu izmjenu, uvjet koji se odnosio na „učenika iz obitelji s četvero i više djece“ sada je promijenjen i odnosi se i na „učenika iz obitelji s troje i više djece“.

Odredbama nove Odluke dali smo dodatnu mogućnost roditeljima da zahtjeve preuzmu na internetskim stranicama Grada Splita i da zahtjev s potrebnom dokumentacijom pošalju poštom ili donesu u Centralnu pisarnicu. Mislimo da bi takav postupak omogućio svim onim roditeljima koji kasne s predajom zahtjeva da predaju zahtjeve u vrijeme kada škole više ne rade. Iz istog razloga dopuštamo da umjesto „potvrde o upisu“ dostave presliku svjedodžbe završenog razreda.

Za svaki zahtjev za neko od navedenih prava bit će proveden upravni postupak i donijet će se rješenje koje ćemo poslati na kućnu adresu učenika. Da bi racionalizirali postupanja oko prikupljanja zahtjeva, dokumentacije, donošenja rješenja, a s obzirom da je osnovnoškolsko obrazovanje obavezno, odlučili smo od ove godine donositi rješenja koja će vrijediti do kraja osnovnoškolskog obrazovanja za pojedinog učenika pod uvjetom da se ne promijene činjenice i okolnosti koje su utjecale na ostvarivanje nekog od navedenih prava. Svi djelatnici našeg Odjela dobit će zadatak da prate „svoje“ učenike u osnovnim školama koje su im dodijeljene. Na takav način već od slijedeće godine prikupljali bi zahtjeve i donosili rješenja uglavnom samo za novoupisane učenike.

**I POMOĆ ZA KUPNJU ŠKOLSKIH UDŽBENIKA ZA OSNOVNU ŠKOLU**

Vrlo nam je važno da što prije započnemo veliki posao koji se odnosi na „novčane bonove“, te vas molimo da obavijestite učenike i njihove roditelje da **najkasnije do 17. lipnja 2016. godine ispune zahtjeve i zajedno s potrebnom dokumentacijom daju vama ili pošalju poštom ili osobno donesu u Centralnu pisarnicu**. U članku 13. Odluke o socijalnoj skrbi („Službeni glasnik Grada Splita“ broj 26/16) utvrđeni su uvjeti i postupci ostvarivanja prava na pomoć za kupnju školskih udžbenika:

*Članak 13.*

1. *Pravo na pomoć za kupnju školskih udžbenika (u daljnjem tekstu: novčani bon), uz uvjet da jedan roditelj/skrbnik/udomitelj ima prebivalište na području Grada Splita imaju slijedeće kategorije učenika osnovnih škola:*

* *učenici iz obitelji čiji prihod po članu ne prelazi 1000,00 kuna mjesečno,*
* *učenici iz obitelji u kojoj su oba roditelja/skrbnik/udomitelji nezaposleni,*
* *učenici iz obitelji s troje i više djece pod uvjetom da primaju dječji doplatak.*

1. *Iznosi novčanih bonova su:*

* *600,00 kuna po učeniku I – IV razreda osnovne škole,*
* *700,00 kuna po učeniku V – VIII razreda osnovne škole.*

1. *Zahtjev s potrebnom dokumentacijom kojom se dokazuje ispunjavanje uvjeta iz stavka 1. ovog članka roditelji/skrbnik/udomitelj učenika mogu:*

* *dostaviti osnovnoj školi koja zahtjev s dokumentacijom prosljeđuje Upravnom tijelu,*
* *poslati poštom Upravnom tijelu,*
* *osobno donijeti u centralnu pisarnicu Grada Splita.*

1. *Popisi učenika koji ostvare novčani bon dostavljaju se osnovnim školama, gdje se obavlja i podjela bonova.*
2. *Novčani bon se ne odobrava učenicima koji su pravo na pomoć za nabavku udžbenika ostvarili po nekoj drugoj osnovi.*

Postupci donošenja rješenja o ostvarenom pravu na novčane bonove bit će završeni do 19. kolovoza 2016.g.

**Roditelji/skrbnici/udomitelji učenika koji ostvare pravo na novčani bon isti će moći preuzeti u tajništvu škole od** **29. kolovoza do 9. rujna 2016.g.**

**II BESPLATNE MARENDE UČENIKA U OSNOVNIM ŠKOLAMA**

**SUFINANCIRANJE PREHRANE UČENIKA U CJELODNEVNOM BORAVKU**

Uvjeti i postupci za ostvarivanje oba navedena prava su identični. Bilo bi dobro da **učenici i** **njihovi roditelji** **već sada predaju zahtjeve i potrebnu dokumentaciju za ova prava** tako da odmah na početku školske godine primaju uplate za marende i prehranu. **Zahtjeve onih** **roditelja koji se sada ne odazovu, zaprimat ćemo i u rujnu** (na početku školske godine). Zahtjevi s potrebnom dokumentacijom koji budu dostavljeni nakon 30. rujna 2016.g. rješavat će se na način da će se odgovarajuće pravo priznavati od mjeseca zaprimanja predmeta i obuhvatit će odgovarajući broj mjesečnih rata do kraja nastave u školskoj godini 2016./17.

U člancima 11. i 12. Odluke o socijalnoj skrbi („Službeni glasnik Grada Splita“ broj 26/16) utvrđeni su uvjeti i postupci ostvarivanja prava na besplatne marende i sufinanciranje prehrane u cjelodnevnom boravku:

*Članak 11.*

1. *Pravo na besplatnu marendu u osnovnoj školi može ostvariti učenik ako jedan roditelj/skrbnik/udomitelj ima prebivalište na području Grada Splita uz jedan od dodatnih uvjeta:*

* *dijete čija obitelj ima rješenje Centra o priznatom pravu na ZMN,*
* *dijete hrvatskog ratnog vojnog invalida ili mirnodopskog vojnog invalida ili civilnog invalida rata s utvrđenim stupnjem invaliditeta od 70% i većim,*
* *dijete samohranog roditelja sukladno određenju pojma iz ove Odluke,*
* *dijete iz obitelji s troje i više djece pod uvjetom da prima dječji doplatak,*
* *dijete iz obitelji u kojoj su oba roditelja/skrbnici nezaposleni,*
* *dijete sa teškoćama u razvoju sukladno određenju pojma iz ove Odluke.*

1. *Pravo na besplatnu školsku marendu može ostvariti i učenik koji je rješenjem Centra smješten u udomiteljsku obitelj ili socijalnu ustanovu.*
2. *Zahtjev s potrebnom dokumentacijom kojom se dokazuje ispunjavanje uvjeta iz stavaka 1. i 2. ovog članka roditelji/skrbnik/udomitelj učenika mogu:*

*- dostaviti odgojno obrazovnoj ustanovi koja zahtjev s dokumentacijom prosljeđuje Upravnom tijelu,*

*- poslati poštom Upravnom tijelu,*

*- osobno donijeti u centralnu pisarnicu Grada Splita*

1. *Upravno tijelo donosi rješenje o sufinanciranju marende učenika u osnovnoj školi, a u izreci rješenja se utvrđuje visina sufinanciranja s mjesečnim iznosom od 150,00 kuna, kao i razdoblje ostvarivanje prava (od mjeseca podnošenja zahtjeva do kraja nastave u školskoj godini). Odobreni iznos isplaćuje se mjesečno na tekući/žiro račun jednog od roditelja/skrbnika/udomitelja. Da bi učenici tijekom cijelog osnovnoškolskog obrazovanja primali mjesečni iznos za marendu, roditelji/skrbnici/udomitelji dužni su na početku nove školske godine uz uvjerenje o upisu u slijedeći razred dostaviti i novu dokumentaciju kojom dokazuju da učenik i dalje ostvaruje jedan od uvjeta iz stavaka 1. i 2. ovog članka.*

*Članak 12.*

1. *Pravo na sufinanciranu prehrane u cjelodnevnom boravku u osnovnoj školi može ostvariti učenik ako jedan roditelj/skrbnik/udomitelj ima prebivalište na području Grada Splita uz jedan od dodatnih uvjeta:*

* *dijete čija obitelj ima rješenje Centra o priznatom pravu na ZMN,*
* *dijete hrvatskog ratnog vojnog invalida ili mirnodopskog vojnog invalida ili civilnog invalida rata s utvrđenim stupnjem invaliditeta od 70% i većim,*
* *dijete samohranog roditelja sukladno određenju pojma iz ove Odluke,*
* *dijete iz obitelji s troje i više djece pod uvjetom da prima dječji doplatak,*
* *dijete iz obitelji u kojoj su oba roditelja/skrbnici nezaposleni,*
* *dijete sa teškoćama u razvoju sukladno određenju pojma iz ove Odluke.*

1. *Pravo na sufinanciranu prehranu djece u cjelodnevnom boravku u osnovnim školama može ostvariti i učenik koji je rješenjem Centra smješten u udomiteljsku obitelj ili socijalnu ustanovu.*
2. *Zahtjev s potrebnom dokumentacijom kojom se dokazuje ispunjavanje uvjeta iz stavaka 1. i 2. ovog članka roditelji/skrbnik/udomitelj učenika mogu:*

*- dostaviti odgojno obrazovnoj ustanovi koja zahtjev s dokumentacijom prosljeđuje Upravnom tijelu,*

*- poslati poštom Upravnom tijelu,*

*- osobno donijeti u centralnu pisarnicu Grada Splita.*

1. *Upravno tijelo donosi rješenje o sufinanciranju prehrane učenika u cjelodnevnom boravku osnovne škole, a u izreci rješenja se utvrđuje visina sufinanciranja s mjesečnim iznosom od 450,00 kuna, kao i razdoblje ostvarivanje prava (od mjeseca podnošenja zahtjeva do kraja nastave u školskoj godini). Odobreni iznos isplaćuje se mjesečno na tekući/žiro račun jednog od roditelja/skrbnika/udomitelja. Da bi učenici tijekom svih razreda za vrijeme kojih je predviđena mogućnost cjelodnevnog boravka primali mjesečni iznos za prehranu, roditelji/skrbnici/udomitelji dužni su na početku nove školske godine uz uvjerenje o upisu u slijedeći razred dostaviti i novu dokumentaciju kojom dokazuju da učenik i dalje ostvaruje jedan od uvjeta iz stavaka 1. i 2. ovog članka.*

Upravni odjel za socijalnu skrb i zdravstvenu zaštitu će dostaviti osnovnoj školi spisak svih učenika određene škole koji su ostvarili pravo na neku od mjera određenih člancima 11. i 12. Odluke o socijalnoj skrbi. U slučaju da se za besplatne marende ili za korištenje cjelodnevnog boravka prijave učenici koji su ostvarili navedena prava, a ne plaćaju školi marende ili prehranu u cjelodnevnom boravku, molimo da nas obavijestite pa ćemo novac prestati uplaćivati roditeljima i preusmjeriti ga na školu.

S poštovanjem,

PROČELNICA

Romana Škrabić, dr.med.